Assange: Snowden er på et trygt sted
Ifølge Assange har Snowden satt kurs mot Ecuador via Russland «og andre stater». - Vi vet hvor Edward Snowden er. Han er på et trygt sted og han er ved godt mot. På grunn av trusler fra USA kan vi ikke gi flere detaljer på nåværende tidspunkt. Vi kan ikke røpe hvilket land han befinner seg i, sier Assange under en telefonkonferanse med flere medier mandag ettermiddag, skriver The Guardian.Assange sier videre at han instruerte organisasjonen om å bistå Snowden. Han vil ikke gå i detaljer om hvordan, men opplyser at en av Wikileaks' medarbeidere reiste sammen med den spionsiktede 30-åringen fra Hongkong. Wikileaks skal også ha betalt reisen og skaffet ham et dokument fra Ecuador som viser at han er flyktning på gjennomreise. Ifølge SkyNews bekrefter Assange at Snowden har søkt om asyl i Ecuador og i andre land, deriblant Island. - Det er allerede kjent at jeg som en islandsk journalist henvendte meg til regjeringen med en formell søknad fra Snowden om asyl på Island, sa Wikileaks' talsperson Kristinn Hrafnsso ifølge NTB. USA har tidligere sagt at det er «urovekkende» at Hongkong ikke utleverte Snowden før han reiste til Moskva.Julian Assange befinner seg på Ecuadors ambassade i London, hvor han har oppholdt seg i flere måneder i frykt for en utlevering til Sverige. Herfra tar han avstand fra beskyldningene mot Snowden. - Edward Snowden er ikke en forræder. Han er ikke en spion. Han er en varsler som har informert offentligheten om en viktig sannhet, sier Assange. Han vil ikke kommentere hvorvidt Snowden har videreformidlet hemmelige dokumenter til Wikileaks. På spørsmål om hva Snowden har å vinne på å assosieres med den omstridte organisasjonen, svarer Assange: - Snowden innså at han befant seg i en alvorlig situasjon - en situasjon amerikanske myndigheter ikke burde satt ham i...Wikileaks har mer enn seks års erfaring med å takle trusler mot offentliggjøring og varslere.I en uttalelse mandag kveld sier Det hvite hus at de antar at Snowden fortsatt befinner seg i Russland. De sier samtidig at de forventer at Russland undersøker muligheten for å utlevere Snowden, gitt landenes «tette bånd og tidligere samarbeid i kriminalsaker som Boston-bombene», skriver Reuters. Pressetalsmann Jay Carney sier at Hongkong gjorde et bevisst valg ved å la Snowden dra, og at valget har skadet forholdet mellom USA og KIna. Snowden skal søndag kveld ha ankommet Moskva etter å ha reist fra Hongkong. Det var tidligere varslet at Snowden mandag ville fortsette til Cuba, og deretter videre til Ecuador. Men 30-åringen var ikke med på flyet til Havanna mandag formiddag. På en pressekonferanse i ettermiddag sa Ecuadors utenriksminister at de vil vurdere en søknad fra Snowden.
Wikileaks-grunnlegger Julian Assange hevder spionsiktede Edward Snowden er i god behold, men vil ikke røpe hvor 30-åringen befinner seg.